ตลาดหุ้นเอเชียปรับตัวลงเช้านี้ เหตุวิตกข่าวทูตรัสเซียถูกสังหาร
ตลาดหุ้นเอเชียปรับตัวลงเช้านี้ เหตุวิตกข่าวทูตรัสเซียถูกสังหาร
20 ธ.ค. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ จากความวิตกกังวลเกี่ยวกับความเป็นไปได้ที่จะเกิดความตึงเครียดทางการเมืองระหว่างรัสเซียและตุรกี หลังจากที่นายอังเดร คาร์ลอฟ เอกอัครราชทูตรัสเซียประจำตุรกี ได้เสียชีวิตจากการถูกยิงในกรุงอังการา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,367.84 จุด ลดลง 23.76 จุด, ดัชนี SSE Composite ตลาดหุ้นจีนเปิดวันนี้ที่ 3,115.90 จุด ลดลง 2.18 จุด, ดัชนี HSI ตลาดหุ้นฮ่องกงเปิดวันนี้ที่ 21,767.61 จุด ลดลง 65.07 จุด
ส่วนดัชนี TAIEX ตลาดหุ้นไต้หวันเปิดวันนี้ที่ 9,229.74 จุด ลดลง 9.58 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,044.87 จุด เพิ่มขึ้น 6.48 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,917.11 จุด เพิ่มขึ้น 4.03 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,633.56 จุด ลดลง 0.74 จุด
โดยสำนักข่าว RIA ของรัสเซียเปิดเผยว่า นายอังเดร คาร์ลอฟ เอกอัครราชทูตรัสเซียประจำตุรกี ได้เสียชีวิตแล้ว หลังได้รับบาดเจ็บสาหัสจากการถูกยิงในกรุงอังการา โดยนายคาร์ลอฟถูกยิง ขณะที่กำลังกล่าวเปิดงานแสดงศิลปะแห่งหนึ่ง
 